**Tööõpetus II klass**

**Õpitulemused II klassi lõpuks**

õpilane

* kirjeldab, esitleb ning hindab oma ideid;
* kavandab lihtsamaid esemeid/tooteid;
* eristab erinevaid looduslikke ning tehismaterjale (paber, tekstiil, nahk, plast, puit, traat, plekk jne);
* võrdleb materjalide üldisi omadusi;
* kasutab materjale säästlikult;
* valib erinevaid töötlemisviise ja -vahendeid;
* käsitseb kasutatavamaid töövahendeid õigesti ning ohutult;
* kasutab paberit ning kartongi tasapinnalisi ja ruumilisi esemeid valmistades;
* meisterdab erinevatest materjalidest esemeid;
* valmistab tekstiilmaterjalist väiksemaid esemeid;
* hoiab korda oma tegevustes ja ümbruses;
* järgib viisakusreegleid.

**Hindamine**

Hindamise eesmärk on toetada õpilaste arengut, innustada õpilasi sihikindlalt õppima, suunata nende enesehinnangu kujunemist. Hindamine toetab õpilaste tehnoloogiapädevuse kujunemist, annab tagasisidet õpilase individuaalse arengu kohta.

Hindamisel lähtutakse vastavatest põhikooli riikliku õppekava üldosa sätetest ning kasutatakse kujundavat ja kokkuvõtvat hindamist, lähtudes õppeülesandest ning kehtiva õppekava sisust ja eesmärkidest. Õpilasi hinnates on olulised nii õpetaja sõnaline hinnang kui ka õpilaste enese hinnang.